Deschiderea unui nou magazin Ikea în România este ca și bătută în cuie, după anunțul primăriei din Dumbrăvița, făcut pe Facebook.

Primăria Dumbrăvița, comuna rezidențială de la marginea Timișoarei, a anunță pe Facebook deschiderea unui nou magazin Ikea, primul din zona de Vest a țării, în zona Cora.

„Dumbrăvița atrage investitori importanți! IKEA, compania suedeză care comercializează mobilier casnic, își va deschide aici un magazin, în cursul anului viitor.

Este vorba de zona Cora, strada Praga.

În amenajarea zonei își aduce contribuția și S.C. International Automotive Components Group S.R.L. care va planta, în cursul zilei de vineri, 22 noiembrie, 650 de puieți de stejar auriu în parcul creat prin Planul Urbanistic Zonal situat lângă viitorul amplasament al magazinului IKEA.

Acțiunea are loc împreună cu elevi de la Școala Gimnazială Dumbrăvița și cu sprijinul Primăriei Comunei Dumbrăvița.

Plantarea stejarilor reprezintă prima etapă în realizarea parcului, urmând ca autorizațiile și realizarea propriu zisă să se definitiveze în cursul anului 2020″, anunță Primăria Dumbrăvița pe pagina sa de Facebook.